
Fylkesmannen i Oppland

Ringebu kommune

Fåvang gjeterlag, v. Hans Amund Braastad, 2634 Fåvang

Brekkom fellesdrift, v. Rolf Arne Berg, 2634 Fåvang

Vekkom gjeterlag, v. Ole Vestad, 2630 Ringebu

Ramshytta gjeterlag, v. Asgeir Haugstad, 2630 Ringebu

Deres ref:
Vår referanse
Vår dato


2002/04272-  433.52 OH


IVERKSETTING AV FELLINGSTILLATELSE PÅ BJØRN, RINGEBU KOMMUNE 

Det vises til søknad om fellingstillatelse på bjørn fra Fåvang gjeterlag, Brekkom fellesdrift, Vekkom gjeterlag og Ramshytta gjeterlag mottatt på faks den 22.07.02.

Det søkes om fellingstillatelse på bjørn med bakgrunn i skader på sau dokumentert i perioden 19. - 21. juli. SNO har bekreftet 3 skadetilfeller 19. juli i Tromsdalen med anslått skadetidspunkt 18. juli og 7 skadetilfeller ved Svæla elv med skadetidspunkt 20. juli som alle er dokumentert forårsaket av bjørn. Søker opplyser at det er ca. 15 000 sau på beite i dette området. I tillegg beiter ca 2 000 storfe, samt hester og geiter på utmark i kommunen. 

Søknaden er behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30. juni 2000, samt direktoratet for naturforvaltning (DN) sitt brev av 31.05.02. 

Ifølge forskriften er det DN som kan gi fellingstillatelse på bjørn og fastsette nærmere vilkår for en eventuell fellingstillatelse. I brev av 31.05.02 fra DN er fylkesmennene gitt myndighet til å sette i verk fellingstillatelse på to bjørner i Sør-Norge i 2002. DN presiserer at bruken av de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensial for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr.

Fylkesmannens kommentar og vurdering
Ringebu er den kommunen i Oppland med størst sauetall og potensialet for skader er svært høyt. I Ringebu er beitebruken organisert gjennom gjeterlag, hvor lønnete gjetere står for tilsynet i faste sauedrifter. 

Det er dokumentert 10 skadetilfeller på sau forårsaket av bjørn i området i løpet av de siste fire dager. I tillegg har det i perioden 09.06 – 07.07 vert registrert 6 skader, hvorav en har vært dokumentert forårsaket av bjørn og 5 mistenkt forårsaket av bjørn. Rovviltkontakt Mogens Lorentzen opplyser at skadebildet på dyrene har vært svært like, og at han ut fra dette finner det sannsynlig at skadene er forårsaket av samme individ og at det trolig dreier seg om en ung hannbjørn. 

Det er stor sannsynlighet for ytterligere skader i området dersom bjørnen forblir i området. Fylkesmannen kan ikke se at det finnes realistiske forebyggende tiltak som er aktuelle å gjennomføre i en slik skala som er nødvendig for å hindre ytterligere skade, jf forskriftens § 2. 

Fylkesmannen har gjort en totalvurdering av sannsynligheten for ytterligere skader, det foreliggende skadepotensialet og mulighetene for forebyggende tiltak, jf forskriftens §1-3, opp mot de signaler og føringer som ligger i DN sitt brev i forhold til artens bestandsstatus og sårbarhet. 
Fylkesmannen betrakter sannsynligheten for ytterligere skader for stor. Det tillegges stor vekt i denne situasjonen at potensialet for nye skader i området er særlig høyt, både i forhold til skader på sau og lam og i forhold til eventuelle skader på storfe. Fylkesmannen har derfor kommet til at det er riktig å iverksette fellingstillatelse. Det er et krav at fellingstillatelsen i størst mulig grad skal rettes mot det skadevoldende individ. Området for fellingstillatelsens gyldighet begrenses derfor til Ringebu kommunes arealer øst for Lågen, og fellingstillatelsens varighet begrenses fram til fredag 26. juli kl. 08.00.  

På bakgrunn av dette iverksetter fylkesmannen i Oppland fellingstillatelse på èn bjørn. I tillegg til vilkårene i DN sitt brev av 31.05.02, stiller fylkesmennene følgende vilkår for tillatelsen:

1. Fellingsområdet avgrenses slik: Ringebu kommune øst for Gudbrandsdalslågen. 

2. Fellingstillatelsen gjelder for tidsrommet 22.07.02 kl. 16.00 til 26.07.02 kl.08.00.

3. Det forutsettes at det kommunale jaktlaget gjennomfører fellingsforsøket, i samråd med de tre gjeterlagene og Vekkom fellesdrift.  Det må oppnevnes èn ansvarlig fellingsleder for hele området som rapporterer daglig til fylkesmannen om fellingsforsøket. 

4. Fellingstillatelsen gjelder ikke for binner med unger, jf DN sitt brev av 31.05.02.

5. Det skal kun benyttes våpen og ammunisjon som tilfredsstiller kravene til jakt på storvilt, jf Forskrift om utøvelse av jakt og fangst, fastsatt av direktoratet for naturforvaltning den 22. mars 2002.

6. Med hjemmel i viltlovens § 52, siste ledd, gir DN tillatelse til bruk av løs hund under

forsøk på felling dersom dette anses som aktuelt. Tillatelser etter bufeloven og/eller

reindriftsloven må innhentes av jegerkorpset.
Det minnes spesielt om meldeplikten ved felling og skadeskyting av dyr (pkt 4 og 5 i DN sitt brev), samt pkt 6 om ivaretagelse av felt vilt. Kommunene bes sørger for at samtlige involverte i fellingen får en kopi av dette brevet, samt direktoratet sitt brev av 31.05.02, som er vedlagt.
Det kan etter avtale gis kompensasjon for administrative utgifter på inntil 15 000 kr ved iverksetting av fellingstillatelsen første gang. Siden deltagelse i fellingen er frivillig,  gis det ikke kompensasjon eller lønn til jegerne, og i kommuner hvor medlemmer i viltnemnd/fallviltnemd ønsker å delta, må dette skje på frivillig basis. 

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Kjell Larsen e.f.
	Tor Erik Urdahl

	Fung. fylkesmann
	Fung. avdelingsdirektør


Vedlegg:
Brev av 31.05.2002 fra DN ”Betingede fellingstillatelser på jerv, bjørn og ulv i 2002/2003

Oppland Jeger- og fiskerforbund



Naturvernforbundet i Oppland

WWF – Norge, Postboks 6784 St. Olavs plass N-0130 Oslo

                                 Fylkesmannen i Oppland, landbruksavdelingen

